Hoe maak Desiré Gardner ('Binneland' se Daleen) reg vir die somer? | SARIE
Hoe maak Desiré Gardner (‘Binneland’ se Daleen) reg vir die somer?	deur Lucelle Hough
Wanneer die reuk van jasmyn en laventel in die lug hang, maar nie so skerp is soos aan die begin van lente nie – dié reuke begin deel raak van jou lewe. En dan daardie hitte wat jou tref as jou kar lank in die son gestaan het. Ek is mal oor die energie wat warmte in jou vrystel!
Desember-vakansie! Want dan gaan kuier ons gesin by my ma-hul op Hersham (naby Mosselbaai) en by my man, Chris, se ouers in Kaapstad. En dít beteken strand-dae, sonskyn en ontspan …
Ek is ook mal daaroor om kaalvoet te loop – dit is iets wat ek ook graag vir James leer. Dan ook natuurlik lekker somerkos soos roomys en waatlemoen!
Die somer laat my ook dink aan een van my groot drome – om eendag saam met my gesin langs die see te bly. Die strand is my sielsherberg.
Hoe berei jy voor vir die somer? Ek is nie skaam om te sê dat ek selfverbruiner op my bene gebruik nie, want kort rokkies en wit bene pas nie! My bene brand ook gewoonlik rooi in die son. Ek verkies Caribbean Tan-produkte, omdat dit nie strepe maak nie.
Omdat my vel lig is, glo ek in sonskerm – ek lyk baie maklik so rooi soos ’n kreef as ek te lank in die son is. Gelukkig het ek nie duur velroom nodig om my gesig te bevogtig nie – ek gebruik Nivea Face and Hands op my gesig. Ek hou ook van Hannon se grimering én sy haarprodukte.
Desiré saam met haar Binneland-medesterre Nadia Valvekens (Pippa) en Elma Postma (Bea) by SARIE se Voorbladgesig van die Jaar-partytjie. FOTO: Phyllis Green
Ek voel jou lyf moet jou nie inhibeer nie. Jou lyf moet op sy gesondste wees – somer, winter, herfs of lente.